**ՀԻՄՆԱՎՈՐՈՒՄ**

**««ԴԵՂԵՐԻ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ**

1. **Իրավական ակտի ընդունման անհրաժեշտությունը.**

««Դեղերի մասին» օրենքում լրացում կատարելու մասին» Հայաստանի Հանրապետության օրենքի նախագծի (այսուհետ՝ Նախագիծ) ընդունումը պայմանավորված է Հայաստանի Հանրապետություն մարդասիրական օգնության կարգով ստացվող դեղերի, ինչպես նաև բժշկական արտադրատեսակների պատվերի ձևավորման, համաձայնեցման, ստացման, հաշվառման և բաշխման կարգի համար իրավական հիմքեր ստեղծելու անհրաժեշտությամբ։

1. **Ընթացիկ իրավիճակը և խնդիրները.**

ՀՀ կառավարության 2004 թվականի հոկտեմբերի 14-ի 1432-Ն որոշմամբ հաստատված է «Մարդասիրական օգնության կարգով Հայաստանի Հանրապետության առողջապահության նախարարության անունով ստացվող դեղերի և բժշկական արտադրատեսակների պատվերի ձևավորման, ստացման, հաշվառման և բաշխման կարգը», որի ընդունման իրավական հիմքերը բացակայում են: Բացի այդ, «Դեղերի մասին» ՀՀ օրենքի 21-րդ հոդվածի 6-րդ մասի համաձայն բարեգործական և մարդասիրական ծրագրերի շրջանակներում չգրանցված դեղեր կարող են ներմուծվող` Լիազոր մարմնի հետ սահմանված կարգով համաձայնեցնելուց հետո, սակայն հստակեցված չէ համաձայնեցման կարգը սահմանող իրավասու մարմինը։

1. **Կարգավորման նպատակը և բնույթը.**

 Նախագծի նպատակն է ապահովել մարդասիրական ծրագրերի շրջանակներում ներմուծվող չգրանցված դեղերի շրջանառության լիարժեք կարգավորում:

1. **Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է Առողջապահության նախարարության դեղորայքային քաղաքականության և բժշկական տեխնոլոգիաների և իրավաբանական վարչությունների կողմից:

1. **Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Սույն նախագծի ընդունումը ՀՀ 2022 թվականի պետական բյուջեի եկամուտների և ծախսերի փոփոխության չի հանգեցնի:

1. **Կապը ռազմավարական փաստաթղթերի հետ. «Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

 «Դեղերի մասին» օրենքում լրացում կատարելու մասին» Հայաստանի Հանրապետության օրենքի նախագիծը չի բխում ռազմավարական կամ ծրագրային որևէ փաստաթղթից: